OBH 3042/1997.
Az állampolgári jogok országgyűlési biztosának jelentése
Ügyintéző: Dr. Zsiga Jánosné
Az eljárás megindítása

P.F. bajai lakos Hivatalunknál előterjesztett panaszában az általa magánforgalomban vásárolt, s utóbb bűncselekmény alapos gyanúja miatt tőle lefoglalt személygépkocsit illetően az eljáró hatóságok mulasztására is visszavezethetően - szerint indokolatlanul keletkezett - kárát sérelmezi. 

Mivel az adott esetben felmerült az Alkotmány 13. § (1) bekezdésében biztosított tulajdonjog sérelmének gyanúja, vizsgálatot rendeltem el.

A tényállás és a vizsgálat megállapításai

A panaszos 1995. augusztusában magánforgalomban megvásárolt egy BMW személygépkocsit, amelyet 1994. augusztusában Budapesten egy belga állampolgártól tulajdonítottak el, s utóbb alvázszámának megváltoztatásával, továbbá hamis vámárunyilatkozat felhasználásával hoztak forgalomba. A járművet 1995. szeptemberében a rendőrség a panaszostól - a jármű helyben hagyásával - lefoglalta.

A Budapesti XIV. és XVI. kerületi Ügyészség az 1997. május 9. napján kelt B. XIV. 865/1996. számú vádiratában N. F. és további négy társa ellen az említett gépjárművel kapcsolatban elkövetett orgazdaság és más bűncselekmények miatt vádiratot nyújtott be a Pesti Központi Kerületi Bírósághoz. Az ügyészség a vádiratban a gépjárműnek a belga sértettet kártalanító SMAP Belga Biztosító Társaság részére történő kiadására tett indítványt. A bírósági eljárás jelenleg folyamatban van.

2. A panasz elbírálására a vádiratnak időközben történt benyújtására tekintettel, nincsen hatásköröm. 
Az állampolgári jogok országgyűlési biztosáról szóló 1993. évi LIX. törvény 29. §-ában foglalt rendelkezés szerint az országgyűlési biztos jogköre nem terjedhet ki a bírósági ügyek felülvizsgálatára, sem folyamatában, sem pedig a jogerő beálltát követően.
A fentebb kifejtettek szerint a szóban lévő gépkocsi lefoglalása megszüntetése és kiadása kérdésében a folyamatban lévő ügyben eljáró pesti Központi Kerületi Bíróság jogosult a döntés meghozatalára. A panaszos a vonatkozó jogszabályok alapján a bűncselekmény folytán keletkezett kárát akár a büntető eljárás folyamán, akár pedig külön polgári perben érvényesítheti a bűncselekményt elkövető vádlottakkal szemben.

Budapest, 1998. február "       "

Gönczöl Katalin